Sony lancerer Xperia 1 VII – mobil med kamera, der tænker selv

Der er sket en del siden Xperia og Sony var dominerende på smartphone markedet, men det forhindrer ikke Sony i at lancere nye version af deres mobiltelefoner. Den nye Xperia 1 VII er udviklet med teknologi hentet fra flere af Sonys kendte produktkategorier – heriblandt Alpha-kameraer, Walkman-afspillere og BRAVIA-tv. Resultatet er en smartphone, der forsøger at kombinere høj ydeevne med avancerede funktioner inden for både kamera, lyd og skærm.

Nye kameraer med større sensor og optisk zoom

Xperia 1 VII har tre bagkameraer, inklusive et nyt 16 mm ultra-vidvinkelkamera med en 48 MP-sensor, der er over dobbelt så stor som på forgængeren. Det giver mulighed for klarere billeder i mørke og en billedkvalitet, der nærmer sig det, man kender fra større kameraer. Objektivet kan også fokusere helt ned til fem centimeter, hvilket gør det velegnet til makrobilleder.

Derudover har telefonen et 24 mm vidvinkelkamera, der også kan bruges som 48 mm med 2x optisk zoom. Og med teleobjektivet får man optisk zoom fra 85 mm til 170 mm, hvilket giver god fleksibilitet til både nærbilleder og motiver på afstand.

Skærm tilpasser sig omgivelserne

Xperia 1 VII kommer med en ny skærm, der automatisk justerer lysstyrke og farvetemperatur afhængigt af omgivelserne. En ekstra lyssensor på bagsiden hjælper med at optimere visningen – også i direkte sollys – så skærmen altid fremstår tydelig. Sony kalder funktionen Sunlight Vision.

Lydkvalitet med Walkman-DNA

Også lydsiden har fået et løft. Telefonen er udstyret med komponenter fra Sonys Walkman-serie, hvilket giver bedre lyd gennem kablede hovedtelefoner. Derudover bruger Xperia 1 VII AI-teknologien DSEE Ultimate til at forbedre komprimeret musik, og de indbyggede stereohøjttalere er blevet finjusteret til at levere klarere lyd på tværs af hele frekvensspektret.

Kamera med AI-funktioner til video

En af nyhederne i Xperia 1 VII er funktioner, der gør det nemmere at optage video – også for dem, der ikke har erfaring med det. Med funktionen AI Camerawork kan telefonen automatisk holde motivet i centrum af billedet, selv når man bevæger sig. Det sker via billedstabilisering og registrering af kroppens position.

Derudover kan Auto Framing automatisk beskære billedet, så motivet forbliver i midten. Det gør det muligt at optage både en bred scene og en version med tæt beskæring på samme tid, uden at man selv behøver følge motivet på skærmen.

Kraftigere chip og længere batteritid

Indeni sidder Qualcomms nye Snapdragon 8 Elite-chipset, som leverer over 40 procent bedre ydeevne end forgængeren på CPU, GPU og NPU. Det giver både hurtigere AI-behandling, bedre gaming og lavere strømforbrug. Sony lover op til to dages batteritid, blandt andet takket være en funktion, der optimerer strømforbruget under let brug som browsing og streaming.

Fire års opdateringer og fokus på bæredygtighed

Sony lover op til fire Android-opdateringer og seks års sikkerhedsopdateringer til Xperia 1 VII, hvilket giver den en længere levetid end tidligere modeller. Også bæredygtighed har fået fokus: Emballagen er helt fri for plastik, og flere af telefonens komponenter er fremstillet af genbrugsmaterialer – herunder SORPLAS, Sonys eget genanvendte plastmateriale.

Praktisk tilbehør og tilgængelighed

Sony tilbyder et matchende cover med indbygget stander, som kan bruges både lodret og vandret. Det fås i tre farver og er fremstillet af mere miljøvenlige materialer. Coveret er designet til at give bedre greb og stabilitet under videooptagelser.

Xperia 1 VII kan forudbestilles fra den 13. maj i farverne Slate Black, Moss Green og Orchid Purple. Den vejledende pris er endnu ikke offentliggjort. Du kan læse hele pressemeddelelsen hos Sony her.

Sony lancerer Xperia 1 VII – mobil med kamera, der tænker selv